趙春谷約游北山次陳本齋韻
作者：牟巘
朝代：宋

paragraphs: 病士痼於懶，舉世少匹亞。
未省讀道書，低頭蒙絳帕。
夢想北山北，戶限久不跨。
折簡許我游，籃輿暫相借。
腹鳴肩自舉，悠然謝銜靶。
邂逅得水竹，神明湛吾舍。
山亦紫翠橫，了不費要迓。
平生赤兩脚，城市所深怕。
何妨巖石間，共永一日暇。
高情偉卓犖，不在古人下。
喜客見眉宇，煮茗掃風榭。
老山澹一癯，龜息聞靜夜。
攝衣倒凌景，回首憐俗駕。
吾儕偶會弁，小語輒雷咤。
風雨萬慮清，詎肯隨物化。
商山尚局促，而况彼畦夏。